Hoe getjarra moet jy wees om jou hond én kar te verloor? | Netwerk24
'n Kuier by 'n watergat in Middelburg, Mpumalanga, was blykbaar net te lekker.
Want toe Quintin Bernardio sy oë die volgende oggend oopmaak, was sy bakkie, met sy hond daarin, skoonveld. Hy kon ook nie sy sleutel kry nie.
Quintin Bernardio, sy hond, Jock, en sy bakkie is Woensdagmiddag laat herenig. Foto: Gerhard Rheeder, Middelburg Observer
Boonop kon hy nie onthou wie die vriende was saam met wie hy Dinsdagaand gekuier het nie.
Uit desperaatheid het Bernardio die plaaslike koerant, die Middelburg Observer, gevra om sy goudkleurige Mitsubishi Triton-bakkie en sy pitbull, Jock, te help opspoor.
Dié koerant het die gemeenskap Woensdag aanlyn gevra om te help soek, met Bernardio se selfoonnommer daarby.
Hy kon nie aan die koerant bevestig of sy hond in die bakkie was toe hy dit geparkeer het nie.
Hy het aan die Middelburg Observer gesê hy weet ook nie wat die bakkie se registrasienommer is nie omdat hy dit nog net ses maande het.
Bernardio wou Woensdagmiddag 'n klag van motordiefstal by die polisie indien.
Groot was sy verbasing toe die polisie vir hom sê sy bakkie staan nie net naby die polisiekantoor geparkeer nie, maar dat hy self die vorige aand daarmee daarheen gery het. Teen 16:00, nadat Bernardio 'n spaarsleutel vir die bakkie opgespoor het, was die hond en baas herenig.
Brig. Leonard Hlathi, polisiewoordvoerder van Mpumalanga, het gister aan Rapport gesê hoewel die polisielede die voertuig kon sien, is dit nie so maklik om van die polisiekantoor af te sien of daar iets of iemand binne-in is nie. "Daar is 'n baie groot hospitaal reg oorkant die polisiekantoor en heelparty motors parkeer dag en nag daar. Die parkeerplekke reg voor die polisie­kantoor is vir polisievoertuie gereserveer.
"Die skofbevelvoerder, lt.kol. Da Silva, kan die voorval nie onthou nie. Omdat daar nie 'n saak ingedien is nie, kan ek ook nie met sekerheid sê met watter polisielid Bernardio gepraat het nie."